|  |  |
| --- | --- |
| Numri i lëndës: | 2019:279566 |
| Datë: | 20.05.2024 |
| Numri i dokumentit: | 05705777 |

**A.nr.2845/2019**

GJYKATA THEMELORE NË PRISHTINË, DEPARTAMENTI PËR ÇËSHTJE ADMINISTRATIVE, me gjyqtaren Anita Nikci-Morina, në konfliktin administrativ të paditësit Komuna e Zubin Potokut, kundër të paditurës Këshilli i Pavarur Mbikqyrës për Shërbimin Civil të Kosovës (KPMSHCK) në Prishtinë, për shkak të anulimit të vendimit, në shqyrtimin kryesor publik të mbajtur në mungesë të palëve të thirrur në mënyrë të rregullt me dt.17.04.2024 merr këtë:

**A K T GJ Y K I M**

**I.Refuzohet** kërkesëpadia e paditësit Komuna e Zubin Potokut, me të cilën ka kërkuar që të anulohet vendimi i Këshillit te Pavarur Mbikëqyrës për Shërbimin Civil të Kosovës (KPMSHCK) në Prishtinë, me Nr. i dosjes A.nr.02/113/2017 dt. 10.05. 2017.

**II.**Secila palë i bartë shpenzimet e veta procedurale.

**A r s y e t i m i**

Pala paditëse ka ushtruar padi në këtë gjykatë, me dt.29.11.2019 kundër të paditurës, Këshilli i Pavarur Mbikëqyrës për Shërbimin Civil të Kosovës duke kërkuar anulimin e vendimit A.nr.02/113/2017 dt. 10.05.2017 lëshuar nga Këshilli i Pavarur Mbikëqyrës për Shërbimin Civil të Kosovës (KPMSHCK) në Prishtinë, me të cilin është aprovuar ankesa e ankuesit G. Gj. dhe paditësi është obliguar qe ankuesin ta sistemoj ne listën e pagave sipas legjislacionit ne fuqi dhe lënda i është kthyer në rishqyrtim të organi i shkallës së parë.

Organi i paditur në përgjigje në padi thekson se padia e paditësit është tërësisht e pabazë, sipas organit të paditur, kolegji për shqyrtim të ankesave në kuadër të organit të paditur ka shqyrtuar pretendimet e paditësit, thekson se pretendimet e paditësit janë të paqëndrueshme.

Gjykata në seancën e shqyrtimit kryesor të dt.17.04.2024 ka bërë administrimin e provave dhe atë: Vendimi i dt.08.05.2017, vërtetimi i kopjes së dokumentit origjinal, datë 08.11.2019, vërejtja e dt.31.07.2017, vërejtja 2 e dt.30.09.2017, vendimi mbi ndërprerjen e mardhënjes së punës dt.12.12.2017, evidencat ditore e vijueshmërisë në punë 54 fletë A4, vendimi mbi formimin e komisionit diciplinor i dt.27.07.2017, procesverbali i dt.28.07.2017, dorëzimi i formularëve i dt.07.11.2017, formularët në listën e pagave 4 faqe A4, ankesa e dt.19.12.2016, akt emërimi i d.28.02.2012, kopja e letër njoftimit të paditësit, kërkesa e dt.21.09.2016, fletë dorëzimi i dt.21.09.2016, kërkesa e dt.04.10.2016, përgjigje në shkresë datë 06.10.2016, fletë dorëzimi i d.07.10.2016, kërkesa e dt.14.10.2016, fletë dorëzimi i dt.14.10.2016, kërkesa e dt.26.10.2016, kërkesa e dt.07.11.2016, formulari i regjistrimit të ankesës datë 21.02.2019, kërkesë e dt.13.03.2017, lajmërimi i dt.13.03.2017, përgjigje në kërkesën e dt.09.12.2021, përgjigje në njoftim datë 06.02.2018, vendimi i dt.22.06.2020, vendimi i dt.08.05.2017.

Duke vlerësuar ligjshmërinë e vendimit kontestues konform Nenit 44 të Ligjit për Konfliktet Administrative (LKA) – Ligji Nr. 03/L-202, gjykata në bazë të provave të administruara dhe deklarimeve të palëve ndërgjyqëse, ka gjetur se kërkesëpadia e paditësit është pabazuar.

Nga shkresat e lëndës rezulton se këtij konflikti administrativ i ka paraprirë një procedurë administrative e iniciuar nga ankuesi, G. Gj., i punësuar në pozitën Shef i Ekipit të Ndihmës Sociale në Komunën e Zubin Potokut, te cilit organi i paditur i kishte ndërprerë marrëdhënien e punës konform vendimit marrë më datë 02.10.2017.

Gjykata e gjen të themeltë arsyetimin e vendimit të organit të paditur se ankuesi, G. Gj., ishte punësuar në përputhje me Aktin e Emërimeve, numër protokolli 341 i datës 28 shkurt 2012, në pozitën Shef i Ekipit të Ndihmës Sociale në Komunën e Zubin Potokut. Më 3 qershor 2016, Komuna e Zubin Potokut dhe Ministria e Punës dhe Mbrojtjes Sociale nënshkruan Memorandum Mirëkuptimi, me numër protokolli 177, për bartjen e përgjegjësisë për shërbimet sociale dhe delegimin e përgjegjësisë për ndihmën sociale në nivel komunal, në Komunën e Zubin Potokut.

Paneli për shqyrtimin e ankesave konstatoi se në bazë të Memorandumit të Mirëkuptimit, nr.177, të datës 03.06.2016, i lidhur ndërmjet institucioneve të sipërpërmendura, përcakton në mënyrë të detajuar të gjitha detyrimet e palëve, ku në nenin 6, të Memorandumit të Mirëkuptimit, dokumentacioni shtesë mbështetës i këtij Memorandumi, gjegjësisht cila është pjesa e saj, ku në pikën e parë të këtij neni është bashkangjitur lista e personelit, gjegjësisht zyrtarëve që do të transferohen nga lista e pagave e Ministrisë së Punës dhe Mbrojtjes Sociale, në listën e pagave të Komunës së Zubin Potokut, dhe në këtë listë të zyrtarëve është edhe ankuesi G. D.

Gjykata e gjen të themeltë arsyetimin e organit të paditur se sipas shkresës elektronike (e-mail) të datës 26.04.2017, konfirmohet se është transferuar buxheti për Komunën e Zubin Potokut dhe heqjen e punëtorëve nga lista e pagave të Ministrisë së Punës dhe Mbrojtjes Sociale, Paneli shqyrtues i ankesave ka konstatuar se K.K. Zubin Potok është i obliguar ligjërisht që ta zbatojë këtë Memorandum të Mirëkuptimit, siç parashihet me dispozitat e nenit 17, pika k, të Ligjit nr. 037L-040, për Vetëqeverisjen Lokale, ku është përcaktuar se: “Ofrimi i shërbimeve familjare dhe të tjera sociale si mbrojtja e personave të cenueshëm dhe të pafuqishëm, mbrojtja familjare, mbrojtja e fëmijëve, kujdesi për personat e moshuar, përfshirë regjistrimin dhe licencimin e këtyre qendrave për kujdesin, punësimin, pagesën e të ardhurave personale dhe trajnimin e ekspertëve për mbrojtjen sociale”, pasi fusha e këtij Memorandumi Mirëkuptimi bie në kompetencën e plotë dhe ekskluzive të institucioneve lokale.

Gjykata vlerësoi pretendimet e paditësit, por gjeti se të njëjtat janë ta pabazuara në ligj, për shkak se paditësi nuk ka ofruar dëshmi të bazuara me të cilat do të argumentonte pretendimet ankimore lidhje me refuzimin e kërkesës.

Prandaj gjykata vlerëson se Vendimi i Këshillit të Pavarur Mbikëqyrës për Shërbimin Civil të Kosovës është i drejtë dhe i bazuar në ligj dhe se më këtë aktvendim paditësit nuk i është cenuar ndonjë e drejtë ligjore.

Bazuar në të lartcekurat, në kuptim të nenit 5,6 dhe 38 dhe në bazë të Nenit 43.1 dhe 46.2 të Ligjit për Konfliktet Administrative, gjykata e ka refuzuar kërkesëpadinë e paditësit dhe ka vendosur si në dispozitiv të këtij aktvendimi.

Vendimi mbi shpenzimet e procedurës është marrë në bazë të nenit 64 të LKA-së.

**GJYKATA THEMELORE NË PRISHTINË**

DEPARTAMENTI PËR ÇËSHTJE ADMINISTRATIVE

A.nr.2845/19, dt. 17.04.2024

Gjyqtarja

Anita Nikçi-Morina

KËSHILLA JURIDIKE: Kundër këtij aktvendimi është e lejuar ankesa në afat prej 15 ditësh, nga dita e Marrjes së të njëjtit , në Gjykatën e Apelit në Prishtinë nëpërmes kësaj gjykate.